CELEX: 
Language: el
Date: 2021-09-28 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2021/241 του Ευρωπαϊκού Κοινοβουλίου και του Συμβουλίου για τη θέσπιση του μηχανισμού ανάκαμψης και ανθεκτικότητας με τον καθορισμό των κοινών δεικτών και των λεπτομερών στοιχείων του πίνακα αποτελεσμάτων για την ανάκαμψη και την ανθεκτικότητα

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               1.1. Γενικό πλαίσιο και στόχος 
            
            
               Η έξαρση της πανδημίας COVID-19 έχει σημαντικό αντίκτυπο στην οικονομική και κοινωνική κατάσταση στην Ευρωπαϊκή Ένωση. Παρότι οι άμεσες επιπτώσεις της κρίσης έχουν μετριαστεί από τα βραχυπρόθεσμα μέτρα που έλαβαν τα κράτη μέλη, θα χρειαστούν μαζικές επενδύσεις και διαρθρωτικές μεταρρυθμίσεις μεσοπρόθεσμα και μακροπρόθεσμα για την ανάκαμψη από την κρίση και την οικοδόμηση μιας πιο βιώσιμης, ανθεκτικής και δίκαιης Ευρώπης για τις επόμενες γενιές. Για να αντιμετωπίσει αυτή την πρόκληση, τον Δεκέμβριο του 2020 η Ευρωπαϊκή Ένωση ενέκρινε ευρωπαϊκό σχέδιο ανάκαμψης, το οποίο αποτελείται από ένα ενισχυμένο πολυετές δημοσιονομικό πλαίσιο για την περίοδο 2021-2027 και μια νέα προσωρινή δέσμη μέτρων ανάκαμψης με την ονομασία «NextGenerationEU». Συνδυαστικά, αυτά τα μέσα θα αποδεσμεύσουν 1,85 τρισ. EUR (σε τιμές 2018) για να στηρίξουν τα κράτη μέλη στις προσπάθειές τους να αντιμετωπίσουν την κρίση, να δώσουν ώθηση στην οικονομία της ΕΕ και να τη θέσουν σε πιο βιώσιμη και ανθεκτική τροχιά.
            
            
               Ο κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου
                  1
                για τη θέσπιση του μηχανισμού ανάκαμψης και ανθεκτικότητας (στο εξής: κανονισμός RRF) εκδόθηκε τον Φεβρουάριο του 2021 ως το μεγαλύτερο πρόγραμμα στο πλαίσιο του NextGenerationEU. Με προϋπολογισμό ύψους 672,5 δισ. EUR, τα οποία θα εκταμιευθούν σε μη επιστρεπτέα χρηματοδοτική στήριξη και δάνεια, ο μηχανισμός ανάκαμψης και ανθεκτικότητας (στο εξής: μηχανισμός) στηρίζει δημόσιες επενδύσεις και μεταρρυθμίσεις μεγάλης κλίμακας, τις οποίες πραγματοποιούν τα κράτη μέλη για την ανάκαμψη από την κρίση της νόσου COVID-19 και την προώθηση της οικονομικής, κοινωνικής και εδαφικής συνοχής της Ένωσης. 
            
            
               Προκειμένου να διασφαλιστούν η διαφάνεια και η λογοδοσία κατά την εφαρμογή του, ο μηχανισμός ενσωματώνεται σε ένα πλαίσιο παρακολούθησης των επιδόσεων. Ο κανονισμός RRF ορίζει ότι οι πληροφορίες που λαμβάνονται μέσω του πλαισίου παρακολούθησης των επιδόσεων θα τίθενται στη διάθεση του Ευρωπαϊκού Κοινοβουλίου, των άλλων θεσμικών οργάνων και των Ευρωπαίων πολιτών μέσω της κατάρτισης πίνακα αποτελεσμάτων για την ανάκαμψη και την ανθεκτικότητα (στο εξής: πίνακας αποτελεσμάτων). Στόχος του πίνακα αποτελεσμάτων είναι η παροχή συνοπτικών πληροφοριών σχετικά με την πρόοδο της εφαρμογής των σχεδίων ανάκαμψης και ανθεκτικότητας κατά τρόπο διαφανή. Θα δημοσιοποιείται στο διαδίκτυο και θα επικαιροποιείται δύο φορές ετησίως, μετά την εξαμηνιαία υποβολή έκθεσης από τα κράτη μέλη. Ο πίνακας αποτελεσμάτων θα περιλαμβάνει βασικούς δείκτες σχετικούς με το πεδίο εφαρμογής και τους στόχους του μηχανισμού και θα επιτρέπει την παρακολούθηση της προόδου όσον αφορά την εφαρμογή των σχεδίων ανάκαμψης και ανθεκτικότητας προς την επίτευξη αυτών των στόχων. Ως εκ τούτου, θα καθοριστούν κοινοί δείκτες που θα μετρούν τις συνολικές επιδόσεις του μηχανισμού και θα καταδεικνύουν την πρόοδο προς την επίτευξη των στόχων του. Οι εν λόγω κοινοί δείκτες θα ενσωματωθούν και θα αναφέρονται στον πίνακα αποτελεσμάτων, ο οποίος θα αποτελέσει το σύστημα υποβολής στοιχείων σχετικά με τις επιδόσεις του μηχανισμού. Ο πίνακας αποτελεσμάτων, καθώς και οι κοινοί δείκτες που θα περιέχει, θα χρησιμοποιούνται από την Επιτροπή για την κατάρτιση των ετήσιων εκθέσεών της προς το Ευρωπαϊκό Κοινοβούλιο και το Συμβούλιο σχετικά με την εφαρμογή του μηχανισμού, καθώς και της οικείας έκθεσης επανεξέτασης προς το Ευρωπαϊκό Κοινοβούλιο και το Συμβούλιο σχετικά με την εφαρμογή του μηχανισμού σύμφωνα με τα άρθρα 31 και 16 του κανονισμού RRF. Επιπλέον, ο πίνακας αποτελεσμάτων θα χρησιμεύσει ως βάση του διαλόγου για την ανάκαμψη και την ανθεκτικότητα μεταξύ του Ευρωπαϊκού Κοινοβουλίου και της Επιτροπής, σύμφωνα με το άρθρο 26 παράγραφος 4 του κανονισμού RRF.
            
            
               Η Επιτροπή και τα κράτη μέλη θα πρέπει να προωθούν συνέργειες και να διασφαλίζουν τον αποτελεσματικό συντονισμό μεταξύ του μηχανισμού και άλλων προγραμμάτων και μηχανισμών της Ένωσης. Σύμφωνα με το άρθρο 28, για τον σκοπό αυτόν, θα πρέπει: α) να εξασφαλίζουν συμπληρωματικότητα, συνέργεια, συνοχή και συνέπεια μεταξύ των διαφόρων μέσων σε ενωσιακό, εθνικό και, κατά περίπτωση, περιφερειακό επίπεδο, ιδίως σε σχέση με τα μέτρα που χρηματοδοτούνται από ταμεία της Ένωσης, τόσο κατά το στάδιο σχεδιασμού όσο και κατά την υλοποίηση· β) να βελτιστοποιούν τους μηχανισμούς συντονισμού για την αποφυγή της αλληλεπικάλυψης των προσπαθειών· και γ) να εξασφαλίζουν στενή συνεργασία μεταξύ των αρμοδίων για την εφαρμογή και τον έλεγχο σε ενωσιακό, εθνικό και, κατά περίπτωση, περιφερειακό επίπεδο για την επίτευξη των στόχων του μηχανισμού. Προς τον σκοπό αυτό, οι κοινοί δείκτες που περιλαμβάνονται στον πίνακα αποτελεσμάτων θα πρέπει να αντιστοιχούν και να συμφωνούν με τους δείκτες που χρησιμοποιούνται για άλλα ταμεία της ΕΕ. Η παρακολούθηση της προόδου στο πλαίσιο του RRF μέσω του πίνακα αποτελεσμάτων δεν αποκλείει τη χρήση άλλων εργαλείων για την παρακολούθηση της προόδου από τα κράτη μέλη στο πλαίσιο του Ευρωπαϊκού Εξαμήνου, π.χ. του κοινωνικού πίνακα αποτελεσμάτων.
            
            
               Ο παρών κατ’ εξουσιοδότηση κανονισμός καθορίζει τα λεπτομερή στοιχεία του πίνακα αποτελεσμάτων που θα αποτυπώνουν την πρόοδο της εφαρμογής των σχεδίων ανάκαμψης και ανθεκτικότητας, καθώς και τους κοινούς δείκτες που θα χρησιμοποιηθούν για την υποβολή εκθέσεων σχετικά με την πρόοδο και για τον σκοπό της παρακολούθησης και της αξιολόγησης του μηχανισμού και των σχεδίων ανάκαμψης και ανθεκτικότητας των κρατών μελών. Κάνει διάκριση μεταξύ των κοινών δεικτών και των άλλων στοιχείων του πίνακα αποτελεσμάτων. Οι κοινοί δείκτες θα πρέπει να καταρτίζονται από τα κράτη μέλη, γεγονός που απαιτεί πρόσθετα στοιχεία και οδηγίες για τη διασφάλιση της συγκρισιμότητας των στοιχείων. Τα υπόλοιπα στοιχεία του πίνακα αποτελεσμάτων θα συγκεντρωθούν από την Επιτροπή με βάση τις διάφορες πληροφορίες που θα συλλέξει μέσω της εφαρμογής του μηχανισμού και των σχεδίων ανάκαμψης και ανθεκτικότητας των κρατών μελών, ώστε να διασφαλιστεί η συγκρισιμότητα των δεδομένων. Ως εκ τούτου, τα εν λόγω στοιχεία δεν απαιτούν το ίδιο επίπεδο λεπτομερειών και οδηγιών.
            
            
               1.2. Νομικό πλαίσιο 
            
            
               Σύμφωνα με το άρθρο 30 παράγραφος 2 του κανονισμού RRF, ανατίθεται στην Επιτροπή η εξουσία να καθορίζει, με κατ’ εξουσιοδότηση πράξη, τα λεπτομερή στοιχεία του πίνακα αποτελεσμάτων με σκοπό την απεικόνιση της προόδου της εφαρμογής των σχεδίων ανάκαμψης και ανθεκτικότητας. Σύμφωνα με το άρθρο 30 παράγραφος 1 του κανονισμού RRF, ο πίνακας αποτελεσμάτων αποτελεί το σύστημα υποβολής στοιχείων σχετικά με τις επιδόσεις του μηχανισμού, παρουσιάζοντας την πρόοδο της εφαρμογής των σχεδίων ανάκαμψης και ανθεκτικότητας των κρατών μελών σε καθέναν από τους έξι πυλώνες που αναφέρονται στο πεδίο εφαρμογής του μηχανισμού, καθώς και την πρόοδο της εφαρμογής των σχεδίων ανάκαμψης και ανθεκτικότητας σε σχέση με τους κοινούς δείκτες. Το άρθρο 30 παράγραφος 4 διευκρινίζει περαιτέρω ότι ο πίνακας αποτελεσμάτων τίθεται σε εφαρμογή έως τον Δεκέμβριο του 2021, επικαιροποιείται από την Επιτροπή δύο φορές ετησίως και δημοσιοποιείται σε ιστότοπο ή διαδικτυακή πύλη.
            
            
               Σύμφωνα με το άρθρο 29 παράγραφος 4 στοιχείο α) του κανονισμού RRF, ανατίθεται στην Επιτροπή η εξουσία να εκδώσει, έως το τέλος Δεκεμβρίου του 2021, κατ’ εξουσιοδότηση πράξη προκειμένου να καθορίσει τους κοινούς δείκτες που θα χρησιμοποιούνται στην υποβολή εκθέσεων προόδου και στην παρακολούθηση και αξιολόγηση του μηχανισμού ως προς την επίτευξη των γενικών και των ειδικών στόχων. Σύμφωνα με το άρθρο 29 παράγραφος 5, τα κράτη μέλη υποβάλλουν εκθέσεις στην Επιτροπή σχετικά με τους κοινούς δείκτες και, σύμφωνα με το άρθρο 27, η εν λόγω υποβολή εκθέσεων θα πρέπει να πραγματοποιείται δύο φορές ετησίως στο πλαίσιο του Ευρωπαϊκού Εξαμήνου.
            
            
               Σύμφωνα με το σημείο 31 της διοργανικής συμφωνίας της 13ης Απριλίου 2016 για τη βελτίωση του νομοθετικού έργου, ο παρών κατ’ εξουσιοδότηση κανονισμός συνδυάζει δύο αλληλένδετες αναθέσεις εξουσίας του κανονισμού RRF στην ίδια πράξη, και συγκεκριμένα το άρθρο 29 παράγραφος 4 στοιχείο α) σχετικά με τους κοινούς δείκτες και το άρθρο 30 παράγραφος 2 σχετικά με τον πίνακα αποτελεσμάτων. Η απόφαση για τον συνδυασμό αυτών των δύο αναθέσεων εξουσίας οφείλεται στην ουσιαστική αλληλεπίδρασή τους, δεδομένου ότι οι κοινοί δείκτες θα αποτελούν σημαντικό μέρος του περιεχομένου του πίνακα αποτελεσμάτων, όπως προβλέπεται στο άρθρο 30 παράγραφος 3. Το άρθρο 30 παράγραφος 3 ορίζει ότι ο πίνακας αποτελεσμάτων απεικονίζει την πρόοδο ως προς τους κοινούς δείκτες που αναφέρονται στο άρθρο 29 παράγραφος 4. Ο κανονισμός RRF παρέχει επίσης ένα πλαίσιο όσον αφορά το χρονοδιάγραμμα, δεδομένου ότι το άρθρο 27 ορίζει ότι τα κράτη μέλη θα υποβάλλουν δύο φορές ετησίως έκθεση προόδου σε σχέση με τους κοινούς δείκτες και το άρθρο 30 παράγραφος 4 ορίζει ότι ο πίνακας αποτελεσμάτων θα επικαιροποιείται δύο φορές ετησίως. Με τον τρόπο αυτόν, ο πίνακας αποτελεσμάτων θα μπορεί να αντικατοπτρίζει τις επικαιροποιήσεις που παρέχουν τα κράτη μέλη.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με την κοινή αντίληψη του 2016 μεταξύ του Ευρωπαϊκού Κοινοβουλίου, του Συμβουλίου και της Επιτροπής, η Επιτροπή, σε δύο συνεδριάσεις της 28ης Μαΐου 2021 και της 14ης Ιουλίου 2021, ζήτησε τη γνώμη εμπειρογνωμόνων των κρατών μελών σχετικά με τον παρόντα κατ’ εξουσιοδότηση κανονισμό. Εκπρόσωποι του Ευρωπαϊκού Κοινοβουλίου και του Συμβουλίου συμμετείχαν στις συνεδριάσεις ως παρατηρητές. Οι εμπειρογνώμονες των κρατών μελών ζήτησαν να μειωθεί ο διοικητικός φόρτος για την οικεία δημόσια διοίκηση με τον εξορθολογισμό του αριθμού των προτεινόμενων κοινών δεικτών και με τον περιορισμό του επιμερισμού των δεδομένων για τους εν λόγω δείκτες. Οι εμπειρογνώμονες των κρατών μελών ζήτησαν επίσης να διευκρινιστεί ότι η απεικόνιση των κοινών δεικτών σε επίπεδο μεμονωμένων κρατών μελών θα πραγματοποιείται με σχετικούς όρους για την αποφυγή των παραπλανητικών συγκρίσεων λόγω του διαφορετικού μεγέθους ή της φύσης των σχεδίων ανάκαμψης και ανθεκτικότητας. Επιπλέον, οι εμπειρογνώμονες των κρατών μελών ζήτησαν περαιτέρω διευκρινίσεις και λεπτομερή στοιχεία σχετικά με το περιεχόμενο του πίνακα αποτελεσμάτων.
            
            
               Σύμφωνα με τις κατευθυντήριες γραμμές για τη βελτίωση της νομοθεσίας, ο παρών κατ’ εξουσιοδότηση κανονισμός δημοσιεύτηκε για υποβολή παρατηρήσεων επί 4 εβδομάδες από τις 28 Ιουλίου 2021 έως τις 25 Αυγούστου 2021. Επτά ενδιαφερόμενα μέρη υπέβαλαν τις παρατηρήσεις τους, τα περισσότερα από τα οποία δραστηριοποιούνται στους τομείς των πολιτικών για το περιβάλλον, το κλίμα και/ή την ενεργειακή απόδοση. Ορισμένα ενδιαφερόμενα μέρη ζήτησαν περαιτέρω διευκρινίσεις και/ή λεπτομέρειες για ορισμένα στοιχεία του πίνακα αποτελεσμάτων, μεταξύ άλλων ότι ο πίνακας αποτελεσμάτων θα παρουσιάζει επίσης τα αποτελέσματα της μεθοδολογίας για την υποβολή κοινωνικών εκθέσεων που ορίζεται στον κατ’ εξουσιοδότηση κανονισμό (ΕΕ) …/… (To be completed by the publication office)
                  2* της Επιτροπής. Άλλα ενδιαφερόμενα μέρη ζήτησαν να αποτυπώνονται επιπλέον ποιοτικές πληροφορίες, ιδίως όσον αφορά τις πληροφορίες που θα είναι διαθέσιμες μέσω των οροσήμων και των στόχων ή που θα συλλέγονται από την Επιτροπή σε άλλα φόρουμ. Κάποια ενδιαφερόμενα μέρη πρότειναν επίσης να προστεθεί, να αντικατασταθεί ή να αναλυθεί περαιτέρω ο κατάλογος των κοινών δεικτών προκειμένου να καλυφθούν περισσότεροι πυλώνες, να καλυφθεί λεπτομερέστερα ο πράσινος πυλώνας ή να αποτυπώνεται καλύτερα η πρόοδος όσον αφορά ορισμένες πληθυσμιακές ομάδες.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το δικαίωμα έκδοσης κατ’ εξουσιοδότηση πράξεων προβλέπεται στο άρθρο 29 παράγραφος 4 στοιχείο α) και στο άρθρο 30 παράγραφος 2 του κανονισμού (ΕΕ) 2021/241.
            
            
               Το άρθρο 1 καθορίζει το περιεχόμενο του πίνακα αποτελεσμάτων για την ανάκαμψη και την ανθεκτικότητα και τον κατάλογο κοινών δεικτών.
            
            
               Το άρθρο 2 καθορίζει τις απαιτήσεις υποβολής εκθέσεων.
            
         
         
            
               Το άρθρο 3 ορίζει την έναρξη ισχύος του κανονισμού.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 28.9.2021
            
            
               για τη συμπλήρωση του κανονισμού (ΕΕ) 2021/241 του Ευρωπαϊκού Κοινοβουλίου και του Συμβουλίου για τη θέσπιση του μηχανισμού ανάκαμψης και ανθεκτικότητας με τον καθορισμό των κοινών δεικτών και των λεπτομερών στοιχείων του πίνακα αποτελεσμάτων για την ανάκαμψη και την ανθεκτικότητα
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου για τη θέσπιση του μηχανισμού ανάκαμψης και ανθεκτικότητας
                  3
               , και ιδίως το άρθρο 29 παράγραφος 4 στοιχείο α) και το άρθρο 30 παράγραφος 2,
            
            
               Εκτιμώντας τα ακόλουθα:
            
            
               (1)Στόχος του μηχανισμού ανάκαμψης και ανθεκτικότητας (στο εξής: μηχανισμός) είναι να παρέχει αποτελεσματική και σημαντική οικονομική στήριξη για την ενίσχυση της υλοποίησης βιώσιμων μεταρρυθμίσεων και σχετικών δημόσιων επενδύσεων στα κράτη μέλη. Ο μηχανισμός είναι ένα ειδικό μέσο που αποσκοπεί στην αντιμετώπιση των δυσμενών επιπτώσεων και συνεπειών της κρίσης της νόσου COVID-19 στην Ένωση.
            
            
               (2)Σύμφωνα με το άρθρο 29 του κανονισμού (ΕΕ) 2021/241, η υλοποίηση του μηχανισμού πρέπει να παρακολουθείται και να αξιολογείται μέσω κοινών δεικτών. Οι εν λόγω δείκτες πρέπει να χρησιμοποιούνται στην υποβολή εκθέσεων προόδου, καθώς και στην παρακολούθηση και αξιολόγηση του μηχανισμού ως προς την επίτευξη των γενικών και των ειδικών στόχων που αναφέρονται στο άρθρο 4 του κανονισμού (ΕΕ) 2021/241. Τα κράτη μέλη πρέπει να υποβάλλουν εκθέσεις στην Επιτροπή σχετικά με τους κοινούς δείκτες.
            
            
               (3)Σύμφωνα με το άρθρο 30 του κανονισμού (ΕΕ) 2021/241, το σύστημα υποβολής στοιχείων σχετικά με τις επιδόσεις του μηχανισμού θα λάβει τη μορφή πίνακα αποτελεσμάτων για την ανάκαμψη και την ανθεκτικότητα (στο εξής: πίνακας αποτελεσμάτων). Ο πίνακας αποτελεσμάτων θα παρουσιάζει την πρόοδο της εφαρμογής των σχεδίων ανάκαμψης και ανθεκτικότητας των κρατών μελών σε καθέναν από τους έξι πυλώνες του πεδίου εφαρμογής του μηχανισμού που αναφέρονται στο άρθρο 3 του εν λόγω κανονισμού, και σε σχέση με τους κοινούς δείκτες. Ο πίνακας αποτελεσμάτων θα δημοσιοποιείται σε ιστότοπο ή διαδικτυακή πύλη και θα επικαιροποιείται δύο φορές ετησίως.
            
            
               (4)Τα άρθρα 29 και 30 του κανονισμού (ΕΕ) 2021/241 συνδέονται στενά, δεδομένου ότι οι κοινοί δείκτες θα αποτελούν σημαντικό μέρος του περιεχομένου του πίνακα αποτελεσμάτων, όπως προβλέπεται στο άρθρο 30 παράγραφος 3 του κανονισμού (ΕΕ) 2021/241. Προκειμένου να διασφαλιστεί η συνοχή μεταξύ των εν λόγω διατάξεων που θα πρέπει να τεθούν σε ισχύ ταυτόχρονα, να διευκολυνθεί η διαμόρφωση συνολικής εικόνας των απαιτήσεων υποβολής εκθέσεων από τα κράτη μέλη και να καταστεί πιο εύκολη η εφαρμογή του εν λόγω κανονισμού, είναι αναγκαίο να συμπεριληφθούν οι διατάξεις που συμπληρώνουν τα εν λόγω άρθρα σε ενιαίο κατ’ εξουσιοδότηση κανονισμό.
            
            
               (5)Στόχος του πίνακα αποτελεσμάτων είναι η παροχή συνοπτικών πληροφοριών, με διαφανή τρόπο, σχετικά με την πρόοδο της εφαρμογής του μηχανισμού και των εθνικών σχεδίων ανάκαμψης και ανθεκτικότητας, όπως εγκρίθηκαν με τις αντίστοιχες εκτελεστικές αποφάσεις του Συμβουλίου. Πρόκειται να χρησιμεύσει ως βάση του διαλόγου για την ανάκαμψη και την ανθεκτικότητα με το Ευρωπαϊκό Κοινοβούλιο που αναφέρεται στο άρθρο 26 του κανονισμού (ΕΕ) 2021/241.
            
            
               (6)Σύμφωνα με το άρθρο 27 του κανονισμού (ΕΕ) 2021/241, στο πλαίσιο του Ευρωπαϊκού Εξαμήνου, τα κράτη μέλη θα πρέπει να υποβάλλουν δύο φορές ετησίως έκθεση προόδου ως προς την υλοποίηση των οικείων σχεδίων ανάκαμψης και ανθεκτικότητας και ως προς τους κοινούς δείκτες. Προκειμένου ο πίνακας αποτελεσμάτων να επικαιροποιείται με τα πιο πρόσφατα διαθέσιμα στοιχεία και να ισχύει το ίδιο χρονοδιάγραμμα για όλα τα κράτη μέλη, ώστε να διασφαλίζεται η ίση μεταχείριση, η εν λόγω υποβολή εκθέσεων θα πρέπει να πραγματοποιείται ταυτόχρονα για όλα τα κράτη μέλη, σύμφωνα με το χρονοδιάγραμμα του Ευρωπαϊκού Εξαμήνου.
            
            
               (7)Ο κατάλογος των κοινών δεικτών στο παράρτημα έχει σχεδιαστεί κατά τρόπο ώστε να καλύπτει όλα τα σχέδια ανάκαμψης και ανθεκτικότητας, αλλά η υποβολή εκθέσεων από ένα κράτος μέλος σχετικά με συγκεκριμένο κοινό δείκτη έχει σημασία μόνο στον βαθμό που υπάρχουν αντίστοιχα μέτρα στο σχέδιό του. Η μη συνάφεια ενός κοινού δείκτη με ένα σχέδιο ανάκαμψης και ανθεκτικότητας θα πρέπει να αποτελεί αντικείμενο συζήτησης μεταξύ της Επιτροπής και του οικείου κράτους μέλους. Δεδομένου ότι κάθε κοινός δείκτης έχει γενικά σημασία για τη μεγάλη πλειονότητα των κρατών μελών, αναμένεται ότι κάθε κράτος μέλος θα πρέπει να υποβάλλει έκθεση σχετικά με τους περισσότερους δείκτες.
            
            
               (8)Οι κοινοί δείκτες θα πρέπει να καθοριστούν σε επαρκώς λεπτομερές επίπεδο ώστε να διασφαλιστεί ότι τα δεδομένα που συλλέγονται από τα κράτη μέλη είναι συγκρίσιμα και μπορούν να παρουσιάζονται συγκεντρωτικά για την απεικόνιση της εφαρμογής του μηχανισμού σε επίπεδο Ένωσης. Εάν παρουσιάζονται σε επίπεδο μεμονωμένων κρατών μελών, οι κοινοί δείκτες θα πρέπει να παρουσιάζονται σε σχετικούς όρους και να βασίζονται επίσης στα δεδομένα της Eurostat, προκειμένου να αποφεύγονται οι παραπλανητικές συγκρίσεις μεταξύ των κρατών μελών λόγω του διαφορετικού μεγέθους ή της διαφορετικής φύσης των σχεδίων ανάκαμψης και ανθεκτικότητας.
            
            
               (9)Σύμφωνα με το άρθρο 28 του κανονισμού (ΕΕ) 2021/241, η Επιτροπή και τα οικεία κράτη μέλη θα πρέπει να προωθούν συνέργειες και να διασφαλίζουν τον αποτελεσματικό συντονισμό μεταξύ του μηχανισμού και άλλων προγραμμάτων και μηχανισμών της Ένωσης. Επομένως, οι κοινοί δείκτες που περιλαμβάνονται στον πίνακα αποτελεσμάτων θα πρέπει να είναι, στο μέτρο του δυνατού, συνεπείς με τους πίνακες που χρησιμοποιούνται για άλλα ταμεία της ΕΕ.
            
            
               (10)Σύμφωνα με το άρθρο 29 του κανονισμού (ΕΕ) 2021/241, η παρακολούθηση της υλοποίησης είναι στοχευμένη και αναλογική προς τις δραστηριότητες που διεξάγονται στο πλαίσιο του μηχανισμού. Ως εκ τούτου, το σύστημα της Επιτροπής για την υποβολή εκθέσεων σχετικά με τις επιδόσεις θα πρέπει να εξασφαλίζει ότι τα στοιχεία για την παρακολούθηση της υλοποίησης των δραστηριοτήτων και τα αποτελέσματα συλλέγονται κατά τρόπο αποδοτικό, αποτελεσματικό και έγκαιρο. Για τον σκοπό αυτόν, θα πρέπει να επιβάλλονται αναλογικές απαιτήσεις υποβολής εκθέσεων στους αποδέκτες χρηματοδότησης της Ένωσης.
            
            
               (11)Τα υπόλοιπα στοιχεία του πίνακα αποτελεσμάτων θα πρέπει να συγκεντρώνονται από την Επιτροπή μέσω πληροφοριών που συλλέγονται κατά τη διαδικασία παρακολούθησης της εφαρμογής των σχεδίων ανάκαμψης και ανθεκτικότητας και του μηχανισμού. Με τον τρόπο αυτόν θα διασφαλίζεται η συγκρισιμότητα των δεδομένων.
            
            
               (12)Δεδομένου ότι ο πίνακας αποτελεσμάτων θα πρέπει να τεθεί σε εφαρμογή έως τις 31 Δεκεμβρίου 2021 και για να καταστεί δυνατή η ταχεία εφαρμογή των μέτρων που προβλέπονται στον παρόντα κανονισμό, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               Περιεχόμενο του πίνακα αποτελεσμάτων για την ανάκαμψη και την ανθεκτικότητα και κατάλογος κοινών δεικτών
            
            
               Στον πίνακα αποτελεσμάτων παρουσιάζεται η πρόοδος της εφαρμογής των σχεδίων ανάκαμψης και ανθεκτικότητας σε καθέναν από τους έξι πυλώνες που αναφέρονται στο άρθρο 3 του κανονισμού (ΕΕ) 2021/241, η οποία θα μετριέται ειδικότερα με τους εξής τρόπους:
            
            
               α)την επίτευξη των οροσήμων και των στόχων, που αντικατοπτρίζουν την υλοποίηση των μεταρρυθμίσεων και των επενδύσεων που καθορίζονται στις εκδοθείσες εκτελεστικές αποφάσεις του Συμβουλίου, με απαρίθμηση των οροσήμων και των στόχων που έχουν επιτευχθεί ικανοποιητικά, μέτρηση του αριθμού τους και παρουσίαση του ποσοστού επί του συνολικού αριθμού των οροσήμων και των στόχων που καθορίζονται στις εν λόγω εκτελεστικές αποφάσεις του Συμβουλίου. Στο πλαίσιο αυτό, μπορεί επίσης να αναφέρεται ο τρόπος με τον οποίο η εκπλήρωση των οροσήμων και των στόχων συμβάλλει στην εφαρμογή των σχετικών ειδικών συστάσεων ανά χώρα·
            
            
               β)τις δαπάνες που χρηματοδοτούνται από τον μηχανισμό, επίσης στο πλαίσιο καθενός από τους πυλώνες που αναφέρονται στο άρθρο 3 του κανονισμού (ΕΕ) 2021/241, με την ενσωμάτωση των κοινωνικών δαπανών με βάση τη μεθοδολογία που ορίζεται στον κατ’ εξουσιοδότηση κανονισμό (ΕΕ) …/… (To be completed by the publication office)
                  4
               * της Επιτροπής, με βάση την ανάλυση των εκτιμώμενων δαπανών που παρέχεται στα εγκεκριμένα σχέδια ανάκαμψης και ανθεκτικότητας·
            
            
               γ)τον βαθμό επίτευξης του σχεδίου ανάκαμψης και ανθεκτικότητας·
            
            
               δ)την πρόοδο όσον αφορά την εκταμίευση των χρηματοδοτικών συνεισφορών και των δανείων·
            
            
               ε)τις θεματικές αναλύσεις των μέτρων που περιλαμβάνονται στα σχέδια ανάκαμψης και ανθεκτικότητας και παραδείγματα που καταδεικνύουν την πρόοδο της εφαρμογής στο πλαίσιο των έξι πυλώνων·
            
            
               στ)τους κοινούς δείκτες, όπως καθορίζονται στο παράρτημα, που θα χρησιμοποιούνται για την υποβολή εκθέσεων προόδου και την παρακολούθηση και αξιολόγηση του μηχανισμού ως προς την επίτευξη των γενικών και των ειδικών στόχων.
            
            
               Άρθρο 2 
               Υποβολή εκθέσεων
            
            
               1.Προκειμένου ο πίνακας αποτελεσμάτων, συμπεριλαμβανομένων των κοινών δεικτών, να επικαιροποιείται με συνέπεια και ομοιόμορφα δύο φορές ετησίως, όλα τα κράτη μέλη υποβάλλουν έκθεση στην Επιτροπή δύο φορές ετησίως στο πλαίσιο του Ευρωπαϊκού Εξαμήνου σχετικά με την πρόοδο που σημειώνεται ως προς την επίτευξη των οικείων σχεδίων ανάκαμψης και ανθεκτικότητας, συμπεριλαμβανομένων των επιχειρησιακών ρυθμίσεων, και σχετικά με τους κοινούς δείκτες. 
            
            
               2.Η υποβολή εκθέσεων σχετικά με την πρόοδο που σημειώνεται ως προς την επίτευξη των οικείων σχεδίων ανάκαμψης και ανθεκτικότητας πραγματοποιείται κάθε χρόνο, κατά κανόνα, έως τα μέσα Απριλίου και τις αρχές Οκτωβρίου, και το αργότερο έως τις 30 Απριλίου και τις 15 Οκτωβρίου, αντίστοιχα. Η περίοδος αναφοράς καλύπτει ολόκληρη την περίοδο εφαρμογής του σχεδίου, από την 1η Φεβρουαρίου 2020 και μετά, κατά περίπτωση.
            
            
               3.Η υποβολή εκθέσεων για την επικαιροποίηση των κοινών δεικτών πραγματοποιείται κάθε χρόνο έως τις 28 Φεβρουαρίου και έως την 31η Αυγούστου. Η περίοδος αναφοράς καλύπτει ολόκληρη την περίοδο εφαρμογής του σχεδίου, από την 1η Φεβρουαρίου 2020 και μετά, κατά περίπτωση, έως τις αντίστοιχες καταληκτικές ημερομηνίες της 31ης Δεκεμβρίου και της 30ής Ιουνίου κάθε έτους.
            
            
               Άρθρο 3
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 28.9.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ. 17).
               
               
                  
                     (2)
                  * 
                        (ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2021/241 του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Ανάκαμψης και Ανθεκτικότητας με τον καθορισμό μεθοδολογίας για την υποβολή εκθέσεων σχετικά με τις κοινωνικές δαπάνες (COM reference C(2021)8801)) – to be deleted
               
               
                  
                     (3)
                  
                        ΕΕ L 57 της 18.2.2021, σ. 17. 
               
               
                  
                     (4)
                  * 
                        (ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2021/241 του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Ανάκαμψης και Ανθεκτικότητας με τον καθορισμό μεθοδολογίας για την υποβολή εκθέσεων σχετικά με τις κοινωνικές δαπάνες (COM reference C(2021)8801)) – to be deleted
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Κατάλογος κοινών δεικτών
            
            
                
                  Οι κοινοί δείκτες θα αντικατοπτρίζουν την πρόοδο προς την επίτευξη των στόχων του μηχανισμού στο πλαίσιο των μεταρρυθμίσεων και των επενδύσεων που περιλαμβάνονται στα σχέδια ανάκαμψης και ανθεκτικότητας. Ένα μέτρο μπορεί να συμβάλει σε περισσότερους τους ενός κοινούς δείκτες. Εάν το σχέδιο ανάκαμψης και ανθεκτικότητας ενός κράτους μέλους δεν περιλαμβάνει κανένα μέτρο που να συμβάλλει σε ορισμένους από τους κατωτέρω δείκτες, το κράτος μέλος συζητά με την Επιτροπή εάν θα αναφέρει για τον δείκτη ότι είναι «άνευ αντικειμένου».
            
            
                     
                        Αριθμός
                     
                     
                  
                  
                     
                        Κοινός δείκτης που σχετίζεται με τη στήριξη του RRF
                     
                  
                  
                     
                        Πυλώνες RRF
                     
                  
                  
                     
                        Επεξήγηση
                     
                  
                  
                     
                        Μονάδα
                     
                     
                  
               
                     
                        1
                     
                  
                  
                     
                        Εξοικονόμηση στην ετήσια κατανάλωση πρωτογενούς ενέργειας
                     
                  
                  
                     
                        Πυλώνας 1
                     
                     
                        Πυλώνας 3
                     
                  
                  
                     
                        Συνολική ετήσια μείωση της κατανάλωσης πρωτογενούς ενέργειας για τις υποστηριζόμενες οντότητες λόγω στήριξης από μέτρα στο πλαίσιο του μηχανισμού. Η τιμή βάσης αναφέρεται στην ετήσια κατανάλωση πρωτογενούς ενέργειας πριν από την παρέμβαση και η επιτευχθείσα τιμή αναφέρεται στην ετήσια κατανάλωση πρωτογενούς ενέργειας για το έτος μετά την παρέμβαση. Για τα κτίρια, οι παρεμβάσεις είναι επαρκώς τεκμηριωμένες ώστε να είναι δυνατός ο υπολογισμός των εν λόγω τιμών, για παράδειγμα με τη χρήση πιστοποιητικών ενεργειακής απόδοσης ή άλλων συστημάτων παρακολούθησης βάσει των κριτηρίων που προβλέπονται στο άρθρο 10 παράγραφος 6 της οδηγίας για την ενεργειακή απόδοση των κτιρίων
                           1
                        . Για τις διαδικασίες σε επιχειρήσεις, η ετήσια κατανάλωση πρωτογενούς ενέργειας τεκμηριώνεται με βάση ενεργειακούς ελέγχους σύμφωνα με το άρθρο 8 της οδηγίας για την ενεργειακή απόδοση (2012/27/ΕΕ) ή άλλες σχετικές τεχνικές προδιαγραφές.
                     
                     
                        Ως δημόσια κτίρια νοούνται τα κτίρια που ανήκουν σε δημόσιες αρχές και τα κτίρια που ανήκουν σε μη κερδοσκοπικό οργανισμό, υπό την προϋπόθεση ότι οι εν λόγω φορείς επιδιώκουν στόχους γενικού συμφέροντος όπως η εκπαίδευση, η υγεία, το περιβάλλον και οι μεταφορές. Στα παραδείγματα συγκαταλέγονται τα κτίρια για τη δημόσια διοίκηση, τα σχολεία, τα νοσοκομεία κ.λπ. 
                     
                  
                  
                     
                        MWh/Έτος
                     
                  
               
                     
                        2
                     
                  
                  
                     
                        Εγκατεστημένη πρόσθετη λειτουργική ικανότητα για ενέργεια από ανανεώσιμες πηγές 
                     
                  
                  
                     
                        Πυλώνας 1
                     
                     
                        Πυλώνας 3
                     
                  
                  
                     
                        Πρόσθετη ικανότητα που έχει εγκατασταθεί για ενέργεια από ανανεώσιμες πηγές, λόγω της στήριξης από μέτρα στο πλαίσιο του μηχανισμού, και η οποία είναι λειτουργική (δηλαδή συνδεδεμένη με το δίκτυο, κατά περίπτωση, και πλήρως έτοιμη για παραγωγή ή παράγει ήδη ενέργεια). Ως παραγωγική ικανότητα ορίζεται η «καθαρή μέγιστη ηλεκτροπαραγωγική ικανότητα» όπως ορίζεται από την Eurostat
                           2
                        .
                     
                     
                        Ως ανανεώσιμη ενέργεια νοείται η «ενέργεια από ανανεώσιμες μη ορυκτές πηγές ήτοι αιολική, ηλιακή (θερμική και φωτοβολταϊκή) και γεωθερμική ενέργεια, ενέργεια του περιβάλλοντος, παλιρροϊκή, κυματική και λοιπές μορφές ενέργειας των ωκεανών, υδροηλεκτρική, από βιομάζα, ενέργεια από τα εκλυόμενα στους χώρους υγειονομικής ταφής αέρια, από τα αέρια που παράγονται σε σταθμούς επεξεργασίας λυμάτων και τα βιοαέρια» (βλ. οδηγία 2018/2001). Ο δείκτης αποτυπώνει επίσης την ικανότητα παραγωγής υδρογόνου των ηλεκτρολυτικών κυψελών που αναπτύσσεται με τη στήριξη από μέτρα στο πλαίσιο του μηχανισμού. Τα στοιχεία για τον δείκτη συλλέγονται και υποβάλλονται χωριστά μεταξύ i) της ικανότητας παραγωγής ενέργειας από ανανεώσιμες πηγές και ii) της ικανότητας παραγωγής υδρογόνου των ηλεκτρολυτικών κυψελών
                     
                  
                  
                     
                        MW
                     
                  
               
                     
                        3
                     
                  
                  
                     
                        Υποδομές εναλλακτικών καυσίμων (σημεία ανεφοδιασμού/επαναφόρτισης) 
                     
                     
                  
                  
                     
                        Πυλώνας 1
                     
                     
                        Πυλώνας 3
                     
                  
                  
                     
                        Αριθμός σημείων ανεφοδιασμού/επαναφόρτισης (νέων ή αναβαθμισμένων) για καθαρά οχήματα με τη στήριξη μέτρων στο πλαίσιο του μηχανισμού.
                     
                     
                        Ως σημείο επαναφόρτισης ορίζεται διεπαφή ικανή να φορτίσει ένα ηλεκτρικό όχημα κάθε φορά ή να αντικαταστήσει την μπαταρία ενός ηλεκτρικού οχήματος κάθε φορά. Το σημείο ανεφοδιασμού αναφέρεται σε εγκατάσταση ανεφοδιασμού για την παροχή εναλλακτικού καυσίμου μέσω σταθερής ή κινητής εγκατάστασης.
                     
                     
                        Ως εναλλακτικά καύσιμα νοούνται και τα καύσιμα ή οι πηγές ενέργειας που χρησιμεύουν, τουλάχιστον εν μέρει, ως υποκατάστατο των πηγών ορυκτού πετρελαίου στον ενεργειακό εφοδιασμό των μεταφορών και που έχουν τη δυνατότητα να συμβάλουν στην απαλλαγή από τις ανθρακούχες εκπομπές και στην ενίσχυση των περιβαλλοντικών επιδόσεων του τομέα των μεταφορών και που συνάδουν με την οδηγία 2018/2001
                           3
                        .
                     
                     
                        Τα στοιχεία για τον δείκτη συλλέγονται και αναφέρονται χωριστά μεταξύ i) σημείων επαναφόρτισης και ii) σημείων ανεφοδιασμού. Στο πλαίσιο των τελευταίων, iii) τα σημεία ανεφοδιασμού με υδρογόνο αναφέρονται χωριστά. 
                     
                  
                  
                     
                        Σημεία ανεφοδιασμού/επαναφόρτισης
                     
                  
               
                     
                        4
                     
                  
                  
                     
                        Πληθυσμός που ωφελείται από μέτρα προστασίας κατά των πλημμυρών, των δασικών πυρκαγιών και άλλων φυσικών καταστροφών που συνδέονται με την κλιματική αλλαγή
                     
                  
                  
                     
                        Πυλώνας 1
                     
                     
                        Πυλώνας 4
                     
                  
                  
                     
                        Πληθυσμός που διαμένει σε περιοχές στις οποίες κατασκευάζονται ή αναβαθμίζονται σημαντικά υποδομές προστασίας (συμπεριλαμβανομένων πράσινων υποδομών και λύσεων που βασίζονται στη φύση για την προσαρμογή στην κλιματική αλλαγή) χάρη στη στήριξη από μέτρα στο πλαίσιο του μηχανισμού, προκειμένου να μειωθεί η τρωτότητα στις πλημμύρες, τις δασικές πυρκαγιές και άλλους φυσικούς κινδύνους που σχετίζονται με την κλιματική αλλαγή (καταιγίδες, ξηρασίες, καύσωνες). Ο δείκτης καλύπτει μέτρα προστασίας, τα οποία εντοπίζονται σαφώς σε περιοχές υψηλού κινδύνου και αντιμετωπίζουν άμεσα τους ειδικούς κινδύνους, σε αντίθεση με γενικότερα μέτρα που εφαρμόζονται σε εθνικό ή περιφερειακό επίπεδο. Όσον αφορά τις πλημμύρες, ο δείκτης μετρά τον πληθυσμό κατοίκων που διατρέχει κίνδυνο.
                     
                     
                  
                  
                     
                        Άτομα
                     
                  
               
                     
                        5
                     
                  
                  
                     
                        Επιπλέον κατοικίες με πρόσβαση στο διαδίκτυο μέσω δικτύων πολύ υψηλής χωρητικότητας
                     
                  
                  
                     
                        Πυλώνας 2
                     
                     
                        Πυλώνας 4
                     
                  
                  
                     
                        Συνολικός αριθμός κατοικιών με πρόσβαση σε δίκτυα πολύ υψηλής χωρητικότητας, όπως ορίζεται στις κατευθυντήριες γραμμές του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) για τα δίκτυα πολύ υψηλής χωρητικότητας [αριθ. εγγράφου BoR (20) 165
                           4
                        ], οι οποίες είχαν πρόσβαση μόνο σε πιο αργές συνδέσεις ή δεν είχαν καθόλου πρόσβαση στο διαδίκτυο πριν λάβουν στήριξη από μέτρα στο πλαίσιο του μηχανισμού. Ως εκ τούτου, εξετάζονται επίσης η κάλυψη του δικτύου 5G και οι αναβαθμίσεις σε ταχύτητα gigabit. Η βελτίωση της πρόσβασης στο διαδίκτυο πρέπει να αποτελεί άμεση συνέπεια της στήριξης που παρέχουν τα μέτρα στο πλαίσιο του μηχανισμού. Ο δείκτης μετρά κατοικίες με δυνατότητα πρόσβασης και όχι την πραγματική χρησιμοποίηση.
                     
                     
                        Ως κατοικία ορίζεται «ένα δωμάτιο ή σειρά δωματίων σε μόνιμο κτίριο ή σε δομικά διαχωρισμένο τμήμα κτιρίου το οποίο (...) έχει σχεδιαστεί για κατοικία από ένα ιδιωτικό νοικοκυριό καθ’ όλη τη διάρκεια του έτους»
                           5
                         [βλ. Επιτροπή (Eurostat)].
                     
                     
                        Ο δείκτης δεν μετρά συλλογικές κατοικίες όπως νοσοκομεία, γηροκομεία, κατοικίες κοινωνικής πρόνοιας, φυλακές, στρατώνες, θρησκευτικά ιδρύματα, οικοτροφεία, ξενώνες εργαζομένων κ.λπ.
                     
                  
                  
                     
                        Κατοικίες 
                     
                  
               
                     
                        6
                     
                  
                  
                     
                        Επιχειρήσεις που λαμβάνουν στήριξη για την ανάπτυξη ή την υιοθέτηση ψηφιακών προϊόντων, υπηρεσιών και διαδικασιών
                     
                  
                  
                     
                        Πυλώνας 2
                     
                     
                        Πυλώνας 3
                     
                  
                  
                     
                        Αριθμός επιχειρήσεων που λαμβάνουν στήριξη για την ανάπτυξη ή την υιοθέτηση νέων ή σημαντικά αναβαθμισμένων υπηρεσιών, προϊόντων και διαδικασιών που βασίζονται σε ψηφιακές τεχνολογίες, χάρη στη στήριξη από μέτρα στο πλαίσιο του μηχανισμού. Σε αυτές περιλαμβάνονται προηγμένες ψηφιακές τεχνολογίες, όπως η αυτοματοποίηση, η τεχνητή νοημοσύνη, η ασφάλεια στον κυβερνοχώρο, η αλυσίδα συστοιχιών (block chain), οι υποδομές υπολογιστικού νέφους και αιχμής και οι χώροι δεδομένων, η κβαντική υπολογιστική και η υπολογιστική υψηλών επιδόσεων. Οι σημαντικές αναβαθμίσεις καλύπτουν μόνο νέες λειτουργίες. Ως εκ τούτου, οι πληροφορίες συλλέγονται χωριστά i) για τις επιχειρήσεις που λαμβάνουν στήριξη με σκοπό την ανάπτυξη ψηφιακών τεχνολογιών και λύσεων και ii) για τις επιχειρήσεις που λαμβάνουν στήριξη με σκοπό την υιοθέτηση ψηφιακών λύσεων για τον μετασχηματισμό των υπηρεσιών, των προϊόντων ή των διαδικασιών τους. Επίσης, συλλέγονται κατά μέγεθος επιχείρησης.
                     
                     
                        Μια επιχείρηση υπολογίζεται μία φορά ανεξάρτητα από τις φορές που λαμβάνει στήριξη για την ψηφιοποίησή της μέσω μέτρων στο πλαίσιο του μηχανισμού.
                     
                     
                        Η επιχείρηση και η ανάλυση ανά μέγεθος επιχείρησης ορίζονται σύμφωνα με τον ορισμό που υιοθετήθηκε για τον δείκτη 9.
                     
                  
                  
                     
                        Επιχειρήσεις 
                     
                  
               
                     
                        7
                     
                  
                  
                     
                        Χρήστες νέων και αναβαθμισμένων δημόσιων ψηφιακών υπηρεσιών, προϊόντων και διαδικασιών 
                     
                  
                  
                     
                        Πυλώνας 2
                     
                     
                        Πυλώνας 5
                     
                  
                  
                     
                        Αριθμός χρηστών των ψηφιακών δημόσιων υπηρεσιών, προϊόντων και διαδικασιών που αναπτύχθηκαν πρόσφατα ή αναβαθμίστηκαν σημαντικά μέσω της στήριξης με μέτρα στο πλαίσιο του μηχανισμού. Οι σημαντικές αναβαθμίσεις καλύπτουν μόνο νέες λειτουργίες. Ο δείκτης έχει γραμμή βάσης 0 μόνο εάν η ψηφιακή υπηρεσία, προϊόν ή διαδικασία είναι νέα. Ως χρήστες ορίζονται οι πελάτες των δημόσιων υπηρεσιών και προϊόντων που αναπτύχθηκαν ή αναβαθμίστηκαν πρόσφατα μέσω στήριξης από μέτρα στο πλαίσιο του μηχανισμού, καθώς και το προσωπικό του δημόσιου οργανισμού που χρησιμοποιεί τις ψηφιακές διαδικασίες που αναπτύχθηκαν πρόσφατα ή αναβαθμίστηκαν σημαντικά μέσω στήριξης από μέτρα στο πλαίσιο του μηχανισμού. Εάν δεν είναι δυνατός ο προσδιορισμός μεμονωμένων χρηστών, η καταμέτρηση του ίδιου πελάτη που χρησιμοποιεί μια διαδικτυακή υπηρεσία περισσότερες από μία φορές δεν θεωρείται διπλή καταμέτρηση.
                     
                  
                  
                     
                        Χρήστες/έτος 
                     
                  
               
                     
                        8
                     
                  
                  
                     
                        Ερευνητές που εργάζονται σε υποστηριζόμενες ερευνητικές εγκαταστάσεις
                     
                  
                  
                     
                        Πυλώνας 3
                     
                  
                  
                     
                        Αριθμός ερευνητών που χρησιμοποιούν απευθείας, στον τομέα δραστηριότητάς τους, τη δημόσια ή ιδιωτική ερευνητική εγκατάσταση ή τον εξοπλισμό για τον οποίο παρέχεται στήριξη από μέτρα στο πλαίσιο του μηχανισμού. Ο δείκτης μετράται με βάση τα ετήσια ισοδύναμα πλήρους απασχόλησης (ΙΠΑ), τα οποία υπολογίζονται σύμφωνα με τη μεθοδολογία που προβλέπεται στο εγχειρίδιο Frascati 2015 του ΟΟΣΑ.
                     
                     
                        Η στήριξη πρέπει να βελτιώνει την ερευνητική εγκατάσταση ή την ποιότητα του ερευνητικού εξοπλισμού. Αποκλείονται οι αντικαταστάσεις χωρίς βελτίωση της ποιότητας, όπως η συντήρηση. 
                     
                     
                        Οι κενές θέσεις έρευνας και ανάπτυξης (Ε&Α) δεν υπολογίζονται, ούτε το προσωπικό υποστήριξης για Ε&Α (δηλαδή θέσεις προσωπικού που δεν ασχολείται άμεσα με δραστηριότητες Ε&Α).
                     
                     
                        Ως ετήσιο ΙΠΑ προσωπικού Ε&Α ορίζεται ο λόγος των ωρών εργασίας που αφιερώθηκαν πραγματικά σε Ε&Α κατά τη διάρκεια ενός ημερολογιακού έτους διά του συνολικού αριθμού των συμβατικά δεδουλευμένων ωρών εργασίας κατά την ίδια περίοδο από ένα άτομο ή μια ομάδα. Κατά συνθήκη, ένα πρόσωπο δεν μπορεί να πραγματοποιεί περισσότερα από ένα ΙΠΑ σε Ε&Α σε εξαμηνιαία βάση. Ο αριθμός των συμβατικά δεδουλευμένων ωρών εργασίας καθορίζεται με βάση τις θεσμοθετημένες/νόμιμες ώρες εργασίας. Πρόσωπο που εργάζεται με καθεστώς πλήρους απασχόλησης προσδιορίζεται με βάση το καθεστώς απασχόλησής του, το είδος της σύμβασης (πλήρους ή μερικής απασχόλησης) και το επίπεδο ενασχόλησής του με Ε&Α (βλ. εγχειρίδιο Frascati 2015 του ΟΟΣΑ, κεφάλαιο 5.3).
                     
                     
                        Τα στοιχεία για τον δείκτη αναλύονται κατά φύλο
                           6
                        .
                     
                  
                  
                     
                        Ετήσιο ισοδύναμο πλήρους απασχόλησης 
                     
                     
                  
               
                     
                        9
                     
                  
                  
                     
                        Υποστηριζόμενες επιχειρήσεις (από τις οποίες: μικρές, συμπεριλαμβανομένων πολύ μικρών, μεσαίες, μεγάλες)
                     
                  
                  
                     
                        Πυλώνας 3
                     
                  
                  
                     
                        Ο δείκτης καταμετρά όλες τις επιχειρήσεις που λαμβάνουν χρηματική στήριξη ή στήριξη σε είδος από μέτρα στο πλαίσιο του μηχανισμού.
                     
                     
                        Η επιχείρηση ορίζεται ως ο μικρότερος συνδυασμός νομικών μονάδων που απαρτίζει μια οργανωτική μονάδα παραγωγής αγαθών και υπηρεσιών η οποία διαθέτει ορισμένο βαθμό αυτονομίας σε επίπεδο λήψης αποφάσεων, κυρίως όσον αφορά τη διάθεση των τρεχόντων πόρων της, ασκώντας μία ή περισσότερες δραστηριότητες σε έναν ή περισσότερους τόπους. Μια επιχείρηση μπορεί να αποτελείται από μία μόνο νομική μονάδα. Στις νομικές μονάδες περιλαμβάνονται τα νομικά πρόσωπα των οποίων η ύπαρξη αναγνωρίζεται από τον νόμο ανεξάρτητα από τα φυσικά πρόσωπα ή τις οντότητες που μπορούν να τα κατέχουν ή να είναι μέλη τους, όπως οι ομόρρυθμες εταιρείες, οι ετερόρρυθμες εταιρείες, οι εταιρείες περιορισμένης ευθύνης, οι κεφαλαιουχικές εταιρείες κ.λπ. Οι νομικές μονάδες περιλαμβάνουν επίσης φυσικά πρόσωπα που ασκούν ιδία οικονομική δραστηριότητα, όπως ο ιδιοκτήτης και διαχειριστής καταστήματος ή συνεργείου αυτοκινήτων, ο δικηγόρος ή ο αυτοαπασχολούμενος βιοτέχνης (Επιτροπή (Eurostat), βάσει του τμήματος III A του κανονισμού (ΕΟΚ) αριθ. 696/93 του Συμβουλίου, της 15.3.1993).
                     
                     
                        Τα στοιχεία για τον δείκτη συλλέγονται και αναφέρονται κατά μέγεθος επιχείρησης. Για τους σκοπούς του εν λόγω δείκτη, ως επιχειρήσεις ορίζονται οι κερδοσκοπικοί οργανισμοί που παράγουν αγαθά και υπηρεσίες για την κάλυψη αναγκών της αγοράς.
                     
                     
                        Ταξινόμηση επιχειρήσεων:
                     
                     
                        Μικρή επιχείρηση, συμπεριλαμβανομένων των πολύ μικρών επιχειρήσεων (0-49 εργαζόμενοι και αυτοαπασχολούμενοι και ετήσιος κύκλος εργασιών ≤ 10 εκατ. EUR ή ισολογισμός ≤ 10 εκατ. EUR). 
                     
                     
                        Μεσαία επιχείρηση (50-249 εργαζόμενοι και αυτοαπασχολούμενοι και ετήσιος κύκλος εργασιών > 10 εκατ. EUR ≤ 50 εκατ. EUR ή ισολογισμός > 10 εκατ. EUR και ≤ 43 εκατ. EUR). 
                     
                     
                        Μεγάλες επιχειρήσεις (> 250 εργαζόμενοι και αυτοαπασχολούμενοι και κύκλος εργασιών > 50 εκατ. EUR ή ισολογισμός > 43 εκατ. EUR).
                     
                     
                        Σε περίπτωση υπέρβασης ενός από τα 2 κατώτατα όρια (εργαζόμενοι και αυτοαπασχολούμενοι και ετήσιος κύκλος εργασιών / ισολογισμός), οι επιχειρήσεις κατατάσσονται στην παραπάνω κατηγορία μεγέθους·
                     
                     
                        [Επιτροπή (Eurostat) βάσει της σύστασης 2003/361/EK της Επιτροπής, παράρτημα, άρθρα 2-3].
                     
                     
                        Το μέγεθος της υποστηριζόμενης επιχείρησης μετράται κατά την έναρξη της παροχής της στήριξης.
                     
                  
                  
                     
                        Επιχειρήσεις
                     
                  
               
                     
                           10
                     
                  
                  
                     
                        Αριθμός συμμετεχόντων σε εκπαίδευση ή κατάρτιση
                     
                     
                  
                  
                     
                        Πυλώνας 2
                     
                     
                        Πυλώνας 4
                     
                     
                        Πυλώνας 6
                     
                  
                  
                     
                        Ο δείκτης λαμβάνει υπόψη τον αριθμό των συμμετεχόντων σε δραστηριότητες εκπαίδευσης [Διεθνής πρότυπη ταξινόμηση για την εκπαίδευση (ISCED) 0-6, εκπαίδευση ενηλίκων] και κατάρτισης (εκτός του χώρου εργασίας / ενδοϋπηρεσιακής κατάρτισης, συνεχούς επαγγελματικής εκπαίδευσης και κατάρτισης κ.λπ.) που υποστηρίζονται από μέτρα στο πλαίσιο του μηχανισμού, συμπεριλαμβανομένων των συμμετεχόντων σε προγράμματα κατάρτισης σε ψηφιακές δεξιότητες
                           7
                        . Κατά συνέπεια, τα στοιχεία συλλέγονται και υποβάλλονται από i) συμμετέχοντες σε εκπαίδευση ή κατάρτιση, από τους οποίους, ii) συμμετέχοντες σε κατάρτιση σε ψηφιακές δεξιότητες. Επίσης, αναλύονται κατά φύλο
                           8
                         και ηλικία
                           9
                        .
                     
                     
                        Οι συμμετέχοντες προσμετρώνται κατά την είσοδό τους στη δραστηριότητα εκπαίδευσης ή κατάρτισης.
                     
                  
                  
                     
                        Άτομα
                     
                  
               
                     
                        11
                     
                  
                  
                     
                        Αριθμός ατόμων που εργάζονται ή συμμετέχουν σε δραστηριότητες αναζήτησης εργασίας
                     
                  
                  
                     
                        Πυλώνας 3
                     
                     
                        Πυλώνας 4
                     
                  
                  
                     
                        Άνεργοι
                           10
                         ή οικονομικά μη ενεργοί
                           11
                         που έχουν λάβει στήριξη από μέτρα στο πλαίσιο του RRF και οι οποίοι εργάζονται, συμπεριλαμβανομένων των αυτοαπασχολουμένων, ή ήταν μη ενεργοί όταν έλαβαν την εν λόγω στήριξη και οι οποίοι δραστηριοποιήθηκαν πρόσφατα σε αναζήτηση εργασίας, αμέσως μετά τη λήψη της εν λόγω στήριξης.
                     
                     
                        Τα στοιχεία για τον δείκτη αναλύονται κατά φύλο
                           12
                         και ηλικία
                           13
                        .
                     
                     
                        Ως «άτομα που δραστηριοποιούνται σε αναζήτηση εργασίας» ορίζονται τα άτομα τα οποία συνήθως δεν εργάζονται, είναι διαθέσιμα για εργασία και αναζητούν ενεργά εργασία, σύμφωνα με τον ορισμό των «ανέργων».
                     
                     
                        Τα άτομα που έχουν εγγραφεί προσφάτως στις δημόσιες υπηρεσίες απασχόλησης ως άτομα που αναζητούν εργασία πάντα προσμετρώνται, ακόμη και αν δεν είναι άμεσα διαθέσιμα για εργασία.
                     
                  
                  
                     
                        Άτομα
                     
                  
               
                     
                        12
                     
                  
                  
                     
                        Χωρητικότητα νέων ή εκσυγχρονισμένων εγκαταστάσεων υγειονομικής περίθαλψης
                     
                  
                  
                     
                        Πυλώνας 4
                     
                     
                        Πυλώνας 5
                     
                  
                  
                     
                        Ο μέγιστος ετήσιος αριθμός ατόμων που μπορούν να εξυπηρετηθούν από μια νέα ή εκσυγχρονισμένη εγκατάσταση υγειονομικής περίθαλψης, χάρη στη στήριξη που παρέχεται από μέτρα στο πλαίσιο του μηχανισμού, τουλάχιστον μία φορά κατά τη διάρκεια περιόδου ενός έτους.
                     
                     
                        Ο εκσυγχρονισμός δεν περιλαμβάνει την ενεργειακή αναβάθμιση ούτε τη συντήρηση και τις επισκευές. Οι εγκαταστάσεις υγειονομικής περίθαλψης περιλαμβάνουν νοσοκομεία, κλινικές, κέντρα εξωτερικών ιατρείων, εξειδικευμένα κέντρα περίθαλψης κ.λπ.
                     
                  
                  
                     
                         Άτομα/έτος
                     
                  
               
                     
                        13
                     
                  
                  
                     
                        Χωρητικότητα τάξεων νέων ή εκσυγχρονισμένων εγκαταστάσεων παιδικής φροντίδας και εκπαίδευσης
                     
                     
                  
                  
                     
                        Πυλώνας 4
                     
                     
                        Πυλώνας 6
                     
                  
                  
                     
                        Χωρητικότητα τάξεων όσον αφορά τον μέγιστο αριθμό θέσεων στις νέες ή εκσυγχρονισμένες εγκαταστάσεις προσχολικής εκπαίδευσης και φροντίδας και εκπαίδευσης (ISCED 0-6) χάρη στη στήριξη από μέτρα στο πλαίσιο του μηχανισμού. Η χωρητικότητα τάξεων υπολογίζεται σύμφωνα με την εθνική νομοθεσία, αλλά δεν περιλαμβάνει τους εκπαιδευτικούς, τους γονείς, το βοηθητικό προσωπικό ή κάθε άλλο πρόσωπο που μπορεί επίσης να χρησιμοποιεί τις εγκαταστάσεις.
                     
                     
                        Οι εγκαταστάσεις προσχολικής εκπαίδευσης και φροντίδας, όπως οι βρεφονηπιακοί σταθμοί και τα νηπιαγωγεία, αναφέρονται στις εγκαταστάσεις που έχουν σχεδιαστεί για παιδιά από τη γέννηση έως την έναρξη της πρωτοβάθμιας εκπαίδευσης (ISCED 0). Οι εκπαιδευτικές εγκαταστάσεις περιλαμβάνουν τα σχολεία (ISCED 1-3, ISCED 4) και την τριτοβάθμια εκπαίδευση (ISCED 5-6). Ο δείκτης καλύπτει τις εγκαταστάσεις παιδικής φροντίδας ή εκπαίδευσης που κατασκευάστηκαν ή εκσυγχρονίστηκαν πρόσφατα (για παράδειγμα, για την αναβάθμιση των προτύπων υγιεινής και ασφάλειας), και ο εκσυγχρονισμός δεν περιλαμβάνει την ενεργειακή αναβάθμιση ούτε τη συντήρηση και τις επισκευές.
                     
                  
                  
                     
                        Άτομα
                     
                  
               
                     
                        14
                     
                  
                  
                     
                        Αριθμός νέων ηλικίας 15-29 ετών που λαμβάνουν στήριξη
                     
                  
                  
                     
                        Πυλώνας 6
                     
                  
                  
                     
                        Ο αριθμός των συμμετεχόντων ηλικίας 15-29 ετών που λαμβάνουν χρηματική στήριξη ή στήριξη σε είδος από μέτρα στο πλαίσιο του μηχανισμού.
                     
                     
                        Τα στοιχεία για τον δείκτη αναλύονται κατά φύλο
                           14
                        .
                     
                  
                  
                     
                        Άτομα
                     
                  
               
         
         
            
                  
                     (1)
                  
                        Οδηγία 2010/31/ΕΕ όπως τροποποιήθηκε με την οδηγία (ΕΕ) 2018/844.
               
               
                  
                     (2)
                  
                        «η μέγιστη ενεργός ισχύς η οποία μπορεί να παρασχεθεί, συνεχώς, εν πλήρει λειτουργία του σταθμού, στην έξοδο (δηλαδή αφού ληφθούν τα τροφοδοτικά ισχύος για τις εφεδρικές μονάδες του σταθμού και λαμβάνοντας υπόψη τις απώλειες στους μετασχηματιστές οι οποίοι θεωρούνται αναπόσπαστα τμήματα του σταθμού»
               
               
                  
                     (3)
                  
                        Ειδικότερα, το άρθρο 29 της οδηγίας 2018/2001, το οποίο καθορίζει κριτήρια αειφορίας και μείωσης των εκπομπών αερίων θερμοκηπίου για τα βιοκαύσιμα, τα βιορευστά και τα καύσιμα βιομάζας.
               
               
                  
                     (4)
                  
                        Το άρθρο 2 παράγραφος 2 του Ευρωπαϊκού Κώδικα Ηλεκτρονικών Επικοινωνιών (ΕΚΗΕ) ορίζει επί του παρόντος τον όρο «δίκτυο πολύ υψηλής χωρητικότητας» ως εξής: «Δίκτυο πολύ υψηλής χωρητικότητας»: είτε δίκτυο ηλεκτρονικών επικοινωνιών που αποτελείται εξ ολοκλήρου από στοιχεία οπτικών ινών τουλάχιστον μέχρι το σημείο διανομής στην τοποθεσία εξυπηρέτησης, είτε δίκτυο ηλεκτρονικών επικοινωνιών που είναι ικανό να σημειώνει, υπό τις συνήθεις συνθήκες ωρών αιχμής, παρόμοιες επιδόσεις δικτύου όσον αφορά το διαθέσιμο εύρος ζώνης ανερχόμενης και κατερχόμενης ζεύξης, την ανθεκτικότητα, τις σχετικές με τα σφάλματα παραμέτρους, καθώς και τον χρόνο αναμονής και τη διακύμανσή του».
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling
               
               
                  
                     (6)
                  
                        Άνδρες, γυναίκες, μη δυαδικά άτομα. Ορισμένα κράτη μέλη διαθέτουν νομικές διατάξεις ή πρακτικές οι οποίες αναγνωρίζουν ότι τα άτομα ενδέχεται να μην εμπίπτουν σε καμία από τις δύο αυτές κατηγορίες ή μπορεί να μην επιθυμούν να συνδεθούν με μία από αυτές. Για τα εν λόγω κράτη μέλη, τα άτομα αυτά καταγράφονται ως «μη δυαδικά».
               
               
                  
                     (7)
                  
                        Σύμφωνα με το παράρτημα VII του κανονισμού RRF που παρουσιάζει την ψηφιακή σήμανση στο πλαίσιο του μηχανισμού, η κατάρτιση σε ψηφιακές δεξιότητες πρέπει να νοείται κατά την έννοια του πεδίου παρέμβασης 108 (Στήριξη για την ανάπτυξη ψηφιακών δεξιοτήτων), το οποίο ορίζει τα εξής: «Αυτό αφορά τις ψηφιακές δεξιότητες σε όλα τα επίπεδα και περιλαμβάνει: εκπαιδευτικά προγράμματα υψηλής εξειδίκευσης για την κατάρτιση ειδικών στον ψηφιακό τομέα (δηλαδή προγράμματα επικεντρωμένα στην τεχνολογία)· κατάρτιση εκπαιδευτικών, ανάπτυξη ψηφιακού περιεχομένου για εκπαιδευτικούς σκοπούς και σχετικές οργανωτικές ικανότητες. Αυτό περιλαμβάνει επίσης μέτρα και προγράμματα που αποσκοπούν στη βελτίωση των βασικών ψηφιακών δεξιοτήτων».
               
               
                  
                     (8)
                  
                        Άνδρες, γυναίκες, μη δυαδικά άτομα. Ορισμένα κράτη μέλη διαθέτουν νομικές διατάξεις ή πρακτικές οι οποίες αναγνωρίζουν ότι τα άτομα ενδέχεται να μην εμπίπτουν σε καμία από τις δύο αυτές κατηγορίες ή μπορεί να μην επιθυμούν να συνδεθούν με μία από αυτές. Για τα εν λόγω κράτη μέλη, τα άτομα αυτά καταγράφονται ως «μη δυαδικά».
               
               
                  
                     (9)
                  
                        0-17, 18-29, 30-54, 55 και άνω.
               
               
                  
                     (10)
                  
                        Οι άνεργοι είναι άτομα που συνήθως δεν εργάζονται, είναι διαθέσιμα για εργασία και αναζητούν ενεργά εργασία. Άτομα που θεωρούνται εγγεγραμμένοι άνεργοι σύμφωνα με τους εθνικούς ορισμούς περιλαμβάνονται πάντα στην παρούσα κατηγορία, ακόμη και αν δεν πληρούν και τα τρία κριτήρια. Πηγή: Γενική Διεύθυνση Απασχόλησης, Κοινωνικών Υποθέσεων και Κοινωνικής Ένταξης, στατιστικές της πολιτικής για την αγορά εργασίας (LMP) — Μεθοδολογία 2018, παράγραφος 18.
               
               
                  
                     (11)
                  
                        Ως «οικονομικά μη ενεργά άτομα» νοούνται τα άτομα που επί του παρόντος δεν ανήκουν στο εργατικό δυναμικό (υπό την έννοια ότι δεν είναι απασχολούμενοι ή άνεργοι σύμφωνα με τους ορισμούς που παρέχονται). Πηγή: Γενική Διεύθυνση Απασχόλησης, Κοινωνικών Υποθέσεων και Κοινωνικής Ένταξης, στατιστικές της πολιτικής για την αγορά εργασίας — Μεθοδολογία 2018, παράγραφος 20.
               
               
                  
                     (12)
                  
                        Άνδρες, γυναίκες, μη δυαδικά άτομα. Ορισμένα κράτη μέλη διαθέτουν νομικές διατάξεις ή πρακτικές οι οποίες αναγνωρίζουν ότι τα άτομα ενδέχεται να μην εμπίπτουν σε καμία από τις δύο αυτές κατηγορίες ή μπορεί να μην επιθυμούν να συνδεθούν με μία από αυτές. Για τα εν λόγω κράτη μέλη, τα άτομα αυτά καταγράφονται ως «μη δυαδικά».
               
               
                  
                     (13)
                  
                        0-17, 18-29, 30-54, 55 και άνω.
               
               
                  
                     (14)
                  
                        Άνδρες, γυναίκες, μη δυαδικά άτομα. Ορισμένα κράτη μέλη διαθέτουν νομικές διατάξεις ή πρακτικές οι οποίες αναγνωρίζουν ότι τα άτομα ενδέχεται να μην εμπίπτουν σε καμία από τις δύο αυτές κατηγορίες ή μπορεί να μην επιθυμούν να συνδεθούν με μία από αυτές. Για τα εν λόγω κράτη μέλη, τα άτομα αυτά καταγράφονται ως «μη δυαδικά».